Document ID: 32014R0566

REGOLAMENT TAL-KUNSILL (UE) Nru 566/2014
tas-26 ta' Mejju 2014
li jemenda r-Regolament (KE) Nru 617/2007 rigward l-applikazzjoni tal-perjodu ta' tranżizzjoni bejn l-10 FEŻ u l-11-il FEŻ
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra l-Ftehim ta' Sħubija, bejn il-membri tal-Grupp tal-Istati Afrikani, tal-Karibew u tal-Paċifiku (AKP), min-naħa, u l-Komunità Ewropea u l-Istati Membri tagħha, min-naħa l-oħra, kif emendat l-aħħar (1) (“il-Ftehim ta' Sħubija AKP-EU”),
Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fil-Kunsill, dwar il-finanzjament tal-għajnuna Komunitarja skont il-qafas finanzjarju pluriennali għall-perjodu 2008 sal-2013 skont il-Ftehim ta' Sħubija AKP-KE u dwar l-allokazzjoni ta' assistenza finanzjarja għall-Pajjiżi u t-Territorji Extra-Ewropej li għalihom tapplika l-Parti Erbgħa tat-Trattat tal-KE (2) (“il-Ftehim Intern”), u b'mod partikolari l-Artikolu 10(1) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-opinjoni tal-Bank Ewropew tal-Investiment,
Billi:
(1)
Id-Deċiżjoni tal-Kunsill 2013/759/UE (3) stabbilixxiet il-miżuri ta' tranżizzjoni tal-ġestjoni tal-Fond Ewropew għall-Iżvilupp (FEŻ) (“Faċilità ta' Tranżizzjoni”) sabiex tiżgura d-disponibbiltà tal-fondi għall-kooperazzjoni mal-pajjiżi tal-Afrika, tal-Karibew u tal-Paċifiku u mal-Pajjiżi u t-Territorji extra-Ewropej, mill-1 ta' Jannar 2014 sad-dħul fis-seħħ tal-11-il FEŻ,
(2)
Huwa meħtieġ li jiġu mmodifikati r-Regolament tal-Kunsill (KE) Nru 617/2007 (4) rigward il-ġestjoni operattiva u finanzjarja mill-Kummissjoni tal-Faċilità ta' Transizzjoni fil-perjodu ta' tranżizzjoni bejn l-10 FEŻ u l-11-il FEŻ sad-dħul fis-seħħ tal-11-il Regolament ta' Implimentazzjoni tal-FEŻ.
(3)
Huwa xieraq li jiġu modifikati bl-istess mod ir-regoli ta' implimentazzjoni għall-ġestjoni operazzjonali u finanzjarja tal-Faċilità ta' Investiment matul il-perjodu ta' tranżizzjoni.
(4)
L-organizzazzjoni u l-funzjonament tas-Servizz Ewropew għall-Azzjoni Esterna huma stabbiliti fid-Deċiżjoni tal-Kunsill 2010/427/UE (5),
(5)
Ir-Regolament (KE) Nru 617/2007 għandu għalhekk jiġi emendat skont dan,
ADOTTA DAN IR-REGOLAMENT:
Artikolu 1
Għall-perjodu ta' tranżizzjoni bejn l-10 FEŻ u l-11-il FEŻ sad-dħul fis-seħħ tal-11-il Ftehim Intern tal-FEŻ, l-Artikoli 1 sa 16 tar-Regolament (KE) Nru 617/2007 huma sostitwiti b'dawk stabbiliti fl-Anness għal dan ir-Regolament.
Artikolu 2
Dan ir-Regolament japplika skont id-Deċiżjoni 2010/427/UE.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu japplika sad-dħul fis-seħħ tal-11-il Regolament ta' Implimentazzjoni FEŻ.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta' Mejju 2014.

Labels: 2
5
10
18
15